Ny kommunikationschef skal være med til at udvikle genåbnet VEGA

Mens VEGA er på vej tilbage fra første til femte gear, har spillestedet benyttet den ufrivillige koncertpause til efter genåbningen at sætte skub under nye tiltag, der skal understøtte husets primære aktivitet, koncertvirksomheden. Til at hjælpe med at udvikle nyt og bringe VEGAs aktiviteter ud i verden, har spillestedet ansat Søren Gaden som ny kommunikationschef.

VEGAs direktør Steen Jørgensen siger:

*”*VEGA er først og fremmest et spillested, men vi er mere end det. Vi skal følge med publikum og styrke deres relation til musikken. Derfor er vi her, og derfor er det naturligt, at VEGA åbner sig mod verden med nye formater, der blander musikken med andre kunstformer og sætter den i nye rammer. For at kunne det skal vi også være indsigtsmæssigt bemandet, og jeg er derfor glad for, at vi med ansættelsen af Søren Gaden har fået en profil, der har et stærkt afsæt i den danske musikbranche og videre ud i kulturlivet. Søren er vant til at tænke på tværs af gængse grænser og skabe nye forbindelser, og det kommer VEGA nu til at nyde godt af*.”*

Søren Gaden har svært ved at skjule sin begejstring:

”Jeg har været til mere end hundrede koncerter i VEGA gennem de sidste tyve år. Kombinationen af et stærkt program, god lyd og et af landets smukkeste funktionalistiske bygningsværker gør VEGA til mit yndlingsspillested. At træde ind i VEGAs ledelse og fremover at skulle være med til at forme fortællingen sammen med husets øvrige team gør mig glad, stolt og ydmyg. VEGA har brugt den ufrivillige pause fra koncerterne til at tænke over, hvordan vi agerer skarpere i vores dokumentation af, hvad vi laver. Den udvikling får jeg nu lov til at være med til at præge med nye tiltag, der tager afsæt i musikken, talenterne og arkitekturen, og som rækker ind i nye distributionsformer og samarbejder på tværs af kulturen og i tæt forbindelse med en række andre europæiske spillesteder. Det er vist overflødigt at sige, at jeg glæder mig*.”*

47-årige Søren Gaden har siden 2008 haft sin egen selvstændige kommunikationsvirksomhed med speciale i kulturlivet. Han har desuden arbejdet med kommunikation, presse og marketing hos Sony Music, EMI Music, TV 2 Danmark, Gyldendal og JazzDanmark.

Søren Gaden tiltrådte stillingen som kommunikationschef i VEGA 1. marts.